《蒙云叟司户宠示佳篇若将以功名相勉者再用韵以呈 其二》
宋代·华镇

直须富贵在何时，到手杯行且莫辞。未放沈酣千日醉，何妨酬唱百篇诗。

喜看小雨生新润，要使閒愁破两眉。景物秋来尽佳句，濡毫会看墨成池。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。